CTP îl desfiinţează pe Nicolae Ciucă: 
Are vocabularul unui corigent de 


gimnaziu, adică nu e analfabet 


funcţional, e mai degrabă analfabet 

Jurnalistul Cristian Tudor Popescu comentează într-un editorial 
postat pe Republica „zbaterile” PNL pentru comasarea alegerilor, 
comparându-l cu un „bordel de lux” care „pierde întruna din 


clientelă”. De asemenea, jurnalistul lansează un atac fără 
precedent la adresa lui Nicolae Ciucă pe care îl face „natantol”, 


„N-am să înţeleg niciodată cum acest Ciucă a ajuns general şi şef 
al Armatei. Are vocabularul unui corigent de gimnaziu, adică nu e 
analfabet funcţional, e mai degrabă analfabet. Începe orice frază 
fără să ştie unde vrea s-o ducă. Se împotmoleşte după câteva 


cuvinte în mâlul minţii sale, emite un număr nesfârşit de ăăă-uri. 
Când reuşeşte să articuleze câteva propoziţii succesive, pare că le- 
a învăţat pe dinafară, repetându-le ore în şir în faţa oglinzii. N-a 
comentat niciodată în termeni militari profesionali războaiele din 
Ucraina şi Gaza. Nu i-am descoperit niciodată nici cel mai mic licăr 
de inteligenţă în vorbire. Încercările de a avea umor ale lui Ciucă 
pot împinge la sinucidere un bou adult”, mai spune CTP în 
editorialul pe care vi-l prezentăm mai jos. 


„Se întâmplă că un bordel de lux pierde întruna din clientelă. 
Strânşi cu uşa, managerii stabilimentului schimbă decoraţiunile 
interioare, schimbă paturile şi canapelele, pun altă muzică 
ambientală, îmbracă fetele şi le parfumează după indicaţiile unui 
designer celebru. Şi... nimic. Deverul continuă să scadă. Până 
când un client, mai din topor, ascultă lamentaţiile amărâtului 
patron, plăteşte prestaţia şi, înainte de a pleca, glăsuieşte: „De ce 
nu încercați să schimbaţi curvele?”. 


Din păcate, nu am altă reprezentare pentru ce face PNL. Se 
târguieşte la nemurire pe comasarea localelor cu 
europarlamentarele, a parlamentarelor cu prezidenţialele, pune la 
cale stupida „rocadă” prezidenţială, liderul PNL Vâlcea cere 
alianţă cu AUR, Blaga solicită ruperea hamului ca să nu moară 
calul, adică ieşirea PNL de la guvernare, în nădejdea că vor aduna 
voturi în opoziţie. Canapele, tapete, muzici, parfum. Toate astea, 
când în fruntea partidului, ca principal vector de imagine şi 
prezidenţiabil, este un natantol. 


N-am să înțeleg niciodată cum acest Ciucă a ajuns general şi şef al 
Armatei. Are vocabularul unui corigent de gimnaziu, adică nu e 
analfabet funcţional, e mai degrabă analfabet. Începe orice frază 
fără să ştie unde vrea s-o ducă. Se împotmoleşte după câteva 
cuvinte în mâlul minţii sale, emite un număr nesfârşit de ăăă-uri. 
Când reuşeşte să articuleze câteva propoziţii succesive, pare că le- 
a învăţat pe dinafară, repetându-le ore în şir în faţa oglinzii. N-a 
comentat niciodată în termeni militari profesionali războaiele din 
Ucraina şi Gaza. Nu i-am descoperit niciodată nici cel mai mic licăr 


de inteligenţă în vorbire. Încercările de a avea umor ale lui Ciucă 
pot împinge la sinucidere un bou adult. 


Impresia teribilă pe care mi-o dă constant acest om e că nu 
înţelege absolut nimic din ce spune şi face. 


Singura justificare imaginabilă pentru funcţiile în care a fost 
proptit natantolul mi se pare nevoia de relaxare a lui lohannis, 
între vacanțe: să se uite la unul mai prost decâtel. 


Partidul nu are în acest moment niciun purtător de cuvânt şi 
imagine, cu excepţia respingătorului saltimbanc Rareş Bogdan. 
PNL nu este mâncat de PSD, AUR, Şoşoacă sau USR, ci de 
propriile-i meschinării, parvenitism, demagogie, şulfărie râncedă, 
politici de bodegă. După părerea mea, până în alegeri va cădea la 
nivelul Forţei Dreptei, poate chiar mai jos. Şi va trage România cu 
el”, scrie Cristian Tudor Popescu pe Republica. 

